
Forord

De fleste i Norge vet hvem filosofen og fjellklatreren Arne Næss er, men de færreste kjenner til det han er mest kjent for i utlandet, nemlig økosofien og dypøkologien. Gjør vi et lite søk på Internett på det engelske «deep ecology», finner vi over 300 000 treff, mens det for det norske «dypøkologi» er ca. 500.

Denne boken vil gi flere innblikk i økosofien og dypøkologien gjennom en rekke utdrag fra flere tusen sider med publiserte og upubliserte tekster. Vi har forsøkt å velge utdrag som vi finner inspirerende, noe som er i Arnes ånd. Han oppfordrer leseren til å dvele ved det som faller i smak og hoppe over det andre. Det er gjort noen enkle redigeringer i tekstene. Hver del og hvert kapittel innledes med ingresser skrevet av forfatteren. En del av Arnes tekster er oversatt fra engelsk, og alle tekstutdragene er merket med tall som viser til kildeoversikt bak i boken. Vi håper at utdragene er noen gode smakebiter, slik at du som leser får mersmak til selv å gjøre dypdykk blant annet i Økologi, samfunn og livsstil fra 1974, som er Arnes hovedverk innen dypøkologien, i The Selected Works of Arne Næss (2005) og hans mange artikler om økosofien og dypøkologien i det kanadiske tidsskriftet Trumpeter: Journal of Ecosophy. Boken er en hyllest til alt som Arne har betydd for dypøkologien, men også alt han som venn og motivator har betydd for meg.

Jeg har lenge ønsket å gjøre Arnes økosofiske og dypøkologiske tanker mer tilgjengelige for den norske leser, i håp om at flere kan bli inspirert til å utvikle sin egen økosofi og engasjere seg i dypøkologien. Utdragene i boken er hentet fra tekster over en periode på 40 år, som vi har delt i fem deler: 1) situasjonens alvor – og glede, 2) inspirasjonskilder, 3) økosofien, 4) den dypøkologiske bevegelsen og 5) fremtidsvisjoner. Disse fem områdene består videre av flere delområder som er bundet sammen ved hjelp av korte ingresser. I egne rammer presenterer vi noen enkeltpersoner som har vært viktige for Arne og dypøkologien.

Å lage bok gjøres ikke i noe vakuum. Det er mange som skal takkes, men den største takk går til Arne og Kit-Fai for deres vennskap og støtte. Boken har hatt et veldig godt team ved Flux forlag – en stor takk til Torhild, Trude, Trine-Line, Henrik, Kari, Roar og Christian. Jeg vil også takke flere enkeltpersoner som har bidratt på sin måte til innholdet i boken: Sigmund Kvaløy Setreng, Gunnar Breivik, Siri Næss, Lotte Næss, Svein Sundbø, Inga Bostad, fotograf Johan Brun, Jon Wetlesen, Arne Vinje, Nils Faarlund, Per Espen Stoknes, Stephan Harding, David Abram, Ulf Myrvold, Erik Dammann, Alan Drengson, Harold Glasser, George Sessions, Bill Devall, David Rothenberg, Chet Bowers og Fritjof Capra. Jeg vil også få takke Norges faglitterære forfatterforening for støtte, og mine to arbeidsplasser Telemarksforsking og Høgskolen i Telemark i Bø for deres støtte og fleksibilitet. Takk også til Vennenes Samfunn (Kvekerne) for det nødvendige «pusterommet». Den dypeste og hjerteligste takken går til min familie, til stifinner Lars og til Frøydis, Isak og Ingvild og våre hunder Larja og Maja, for uforbeholden støtte og kjærlighet. Tusen takk!

Per Ingvar Haukeland 
Bø i Telemark, oktober 2008

Innledning

Jeg traff «Arne Næss» første gang i en granbarhytte ved foten av Kaskadefjellene i staten Oregon i USA en vakker høstdag i 1989. Etter fire år på flatlandet i Midtvesten ble jeg betatt av de store skogene, den klare luften, de majestetiske fjellene, fuglesang og maur på stien – alt så uendelig rikt. Jeg kom hjem til noe dypt gledelig i meg selv. Ved en liten bekk og med utsikt til fjellene bygde jeg en gapahuk der jeg kunne sitte om kvelden ved tyribålet og lytte til bekken synge og se trærne røre seg mot det mørkeblå himmelhavet. Om morgenen tente jeg bål med kvister som jeg hadde samlet kvelden før, slik at jeg slapp å gå ut av soveposen for å få meg en kopp kaffe. Hvilken lykke! Det var en fin tid til å reflektere, lese og skrive, for senere på dagen var jeg opptatt av å bli kjent med mine naboer og stedet vi alle delte. Da jeg satt slik en morgen med sol i ansiktet og rim på soveposen og nippet til morrakaffen, dukket Arne opp av sekken – Økologi, samfunn og livsstil.

Klassikeren fra 1974 tok for seg de dypereliggende årsaker til, og mulige løsninger på, økokrisen. «Økosofi» var ordet Arne brukte på et personlig helhetssyn inspirert av filosofi eller religion og praktisert gjennom livsstil. Ordet «dypøkologi» brukte han om en folkelig bevegelse av personer med ulike økosofier, men som delte noen generelle prinsipper og den dypere tilnærmingen til økokrisen. Slik appellerte han både til individet og til kollektivet. På vårparten 1990 var det en stor konferanse i Eugene, Oregon der dypøkologien sto sentralt. Oppmøtet var stort, og det ble snakket varmt om Arne Næss som dypøkologiens far. At Arne har en så høy stjerne i utlandet, er det mange i Norge som ennå ikke er klar over.

Noen av Arnes tanker fant jeg spesielt inspirerende: 1) «alt henger sammen», 2) «alt er mulig», 3) «alt levende har egenverdi», 4) «alle har sin vei», 5) «fronten er lang», 6) «vi kan se oss selv som mer enn ego», 7) «økosofi er tenkning og handling», 8) «dypøkologi søker samsvar mellom dypere verdier og konkrete handlinger, noe som kan gi dyp glede og frihet», 9) «rikt liv med enkle midler kan øke vår livskvalitet».

I Arnes dypøkologiske tilnærming fant jeg en grunnleggende holdning av ydmykhet og ærefrykt til alt levende, også til jorden (Gaia). Det kunne jeg kjenne på der jeg boltret meg i fri natur i Oregon.

I møte med naturen i meg selv opplevde jeg meg mer som menneske. Jeg følte meg også mer åpen for menneskelige relasjoner på en dypere og mer berikende måte. Vi er sosiale og kulturelle vesener, men vi er jo også naturvesener. Jeg følte et sterkt fellesskap med det mer-enn-menneskelige, og at mine medskapninger kunne si noe vesentlig til meg om hvem jeg var.

Lykke og redsel, lys og mørke gikk om hverandre, men under det hele lå en dyp glede over å være i noe som føltes så ekte. Når det mørkner og du legger deg ved bålet og hører lyden av svartbjørn i krattet, finnes ingen tanke om naturen «der ute» – du tenker på om du har hengt maten høyt nok i treet slik at bjørnen ikke får tak i den. Du trer inn i en virkelighet der tenkning og sansning smelter sammen. Du er ikke en fremmed. Du er innenfor det hele i kropp, sjel og ånd, og hører hjemme der. Slike erfaringer av sammenheng opplevde jeg at Arne formidlet.

Etter et år med studier av og engasjement i den dypøkologiske bevegelsen i Oregon, kom jeg oppglødd tilbake til Norge sommeren 1990 med store forventninger til miljøet rundt Arne. Litt nervøs troppet jeg opp på Senter for utvikling og miljø (SUM), som da holdt til i gamle Ullevål kino. Der ble jeg møtt av Kit-Fai, Arnes kone, med en åpenhet som varmet. Hun viste meg inn til Arne som satt i et lite rom i andre etasje med bøker og papirer overalt. En tørr tepose hang fra bordlampen. Jeg fortalte hvem jeg var, og Arne inviterte meg med en gang inn på en god, tynn kopp te fra den tørre posen. «Den er brukt fem ganger,», sa han stolt.

Vi snakket sammen om alt mulig i to hele timer. Det overrasket meg da han sa at det bare fantes små grupper her og der som forfektet dypøkologien i Norge, selv om han mente at de fleste nordmenn nok ville støtte dypøkologien om de ble bedre kjent med den.

Jeg delte kontor med Arne og Kit-Fai fra 1990 til 1992, da jeg reiste til Berkeley i California for å ta en doktorgrad med vekt på økosofisk pedagogikk, nyskaping og stedsutvikling. For å realisere en grønnere fremtid er det nødvendig å mobilisere evnen hos folk til å skape nytt både i sitt eget liv og i samfunnet. Vi trenger økosofiske nyskapere overalt i samfunnet, noe spesielt utdanningssystemet må ta tak i. Dette kunne skape hodebry, og da var det godt å oppleve støtten fra Arne og Kit-Fai i form av brev med oppmuntrende ord. Arne besøkte meg også i Berkeley, og vi reiste rundt og holdt foredrag. Overalt var det stappfullt.

Da jeg kom hjem fra USA, brukte jeg mye tid sammen med Arne i Oslo og på Tvergastein, hytta hans oppunder stupene i Hallingskarvet. Vi hadde lange og gode samtaler om utfordringene knyttet til det å leve mer økologisk og i samsvar med de dypere verdier. Inspirert av Spinoza snakket vi om betydningen av både fornuft og følelser.

Spinoza snakker om to type følelser: de aktive (positive), som kjærlighet, vennskap og glede, og de passive (negative), som hat, mismot og håpløshet. Spinoza sier, ifølge Arne, at de passive følelsene ikke griper oss fullt og helt. Det er noe i oss – den dypere fornuft (ratio) – som søker å omgjøre passive følelser til aktive. En aktivhet som berører oss fullt og helt. Samfunnet vårt kan sies å være preget av en snever og kortsiktig fornuft, basert på en økonomisk og teknisk rasjonalitet, mens Spinozas dypere fornuft sier at noe er fornuftig såfremt det samsvarer med de dypere verdiene (ratios anvisninger) og de mer langsiktige, aktive følelsene. En ny p-plass i sentrum kan være fornuftig ut fra en teknisk-økonomisk rasjonalitet, men ufornuftig ut fra dypere verdier som god helse og trivsel. Forholdet mellom fornuft og følelse kan ses på som forholdet mellom seil og ror på en seilbåt. Følelsene er seilet som skaper bevegelsen, mens fornuften er roret som bestemmer retningen.

Spørsmålet vi må stille oss er: Hvilke følelser beveger oss og hvilken fornuft preger retningen? Slike tanker følte jeg måtte ut i bokform, og i 1998 ble boken Livsfilosofi utgitt. Den fikk stor oppmerksomhet og ble oversatt til flere språk.

For meg har Arne alltid vært en viktig støttespiller, raus og positiv – en livskunstner. Selv i en alder av 96 år, da mange føler at det meste blir vanskelig, fokuserer Arne på livets lyspunkter og den dype gleden. Det er ikke bare negativt å ha dårlig korttidshukommelse, sier han, for det gjør at han oppdager nye ting hele tiden: «Viktigere enn hvordan man har det, er hvordan man tar det.»

Alt henger sammen i dypøkologien

I forordet til bind 10 i The Selected Works of Arne Naess fra 2005 sier Arne at det meste av hans filosofiske arbeider kommer sammen i dypøkologien. I en upublisert artikkel fra 1998, «Hva mon tro Arne Næss sto for som filosof?», nevner han åtte sentrale områder: 1) positiv fornemmelse av usikkerhet, feilbarlighet og mangfold, 2) Spinoza, 3) pluralisme, 3) pyrrhonisk skeptisisme, 4) possibilisme, 5) gandhistisk ikkevold, 6) empirisk semantikk, 7) gestaltontologien, 8) økosofien og Tvergastein.

Hvordan henger så disse områdene sammen?

Arne Næss ble født 27. januar 1912 i Oslo, som sistemann i en søskenflokk på fire. Han mistet sin far da han bare var ett år gammel. Han mener at mangelen på en far som kanskje kunne begrense ham, ga ham frihet til å finne sin egen vei. Han mislikte spesielt når de voksne sa en ting og gjorde en annen. Utsagn som «Du har ikke lov» eller «Det går ikke an», besvarte han ofte med «Hvem sier at det ikke er lov?», «Det går jo an. Bare se!» (da han gikk til skolen med to strømper av ulik farge). Her tror jeg vi finner noe av grunnlaget for hans positive fornemmelse av usikkerhet, feilbarlighet og mangfold. Han var skeptisk til alt som luktet av dogmatikk, samtidig som han utviklet en søkende og nysgjerrig holdning. En slik kombinasjon beskriver han som pyrrhonisk skeptisisme. Den henger sammen med hans possibilistiske holdning, at fremtiden er åpen og alt kan skje, i prinsippet. Det handlet om å se ting fra ulike perspektiver (pluralisme), og han erfarte at jo flere perspektiver å bryne seg på, desto dypere innsikt i sitt eget. Han var også opptatt av å teste ut ting og se hvordan utsagn holdt mål i praksis (empirisk semantikk). Sa noen at det ikke gikk an å klatre den veggen, ville han forsøke å klatre den for å se om det stemte.

Slike holdninger blomstret hos den unge Arne og ga grobunn for hans filosofiske tilbøyelighet – undringen. Filosofien begynner med undring og slutter med undring, sier Arne. Den siste tiden har han også begynt å undre seg over døden og hvilken erfaring den vil bli. Han utelukker ikke at det finnes et liv etter dette. Men hvis en engel skulle komme for å hente ham, ville han sjekke vingefestet dens før han ble med!

Arne oppdaget sin store inspirasjonskilde Spinoza (1632–1677) allerede første år på gymnaset. I boken Det frie menneske: en innføring i Spinozas filosofi (1999) trekker han frem spesielt to sider: For det første dette fellesmenneskelige i vår natur eller vårt vesen – den dypere fornuft (ratio) – som vil gi oss «et tilstrekkelig grunnlag for et meningsfullt og gledelig liv» når vi følger den. For det andre Spinozas forståelse av de «utvidete vennekretsene», som Arne sier er «en krets der man gleder seg over andres glede og får ugladhetsfølelser over andres ugladhet». Vår evne til å identifisere oss med andre, også med andre levende vesener, er viktig. Vi kan ikke fullt og helt ha det godt, sier han, når andre som vi er inderlig forbundet med, lider. Det motsatte er likegyldigheten, og den gjør at vi stagnerer som menneske.

Da en av lærerne på gymnaset spurte Arne hva han ville bli, kom det kontant: «Filosof!» Han hadde på det tidspunkt lest Spinoza, filosofert med Peter Wessel Zapffe og skrevet en rekke filosofiske notater. I ett av notatene siste året stiller han noen spørsmål som synes å gå igjen i hans filosofiske arbeider: «Hvor er jeg? Hva er jeg? Hva vil jeg?» En annen viktig side ved Arne som filosof er hans lekende side (homo ludens). Arne har alltid vært en mester i å kombinere intellektuelt arbeid med fysisk utfoldelse og lek – «selv om livet ikke er en lek, er det viktig å leke i livet». Han misliker også det han kaller for «kateterfilosofien» der filosofilærere snakker mye uten å si noe særlig. Han var opptatt av at filosofien skulle bidra til positive endringer i samfunnet.

Som 19-åring bestemte Arne seg for å utforske de tre store filosofitradisjonene i Europa: den franske, den tysk-østerrikske og den engelske. Først reiste han til Paris i 1931, hvor han kombinerte studier med klatring i Pyreneene. Senere dro han til Wien og ble involvert i den kjente Wienerkretsen, men oppfattet seg ikke som logisk positivist. Selv oppfattet medlemmene i kretsen ham som pragmatist, inspirert av William James og den amerikanske pragmatismen. Disse forsto bevisstheten som en strøm av tanker og handlinger og fremhevet en «vitenskapelig metode» for erkjennelse som får mening i hvordan den fungerer i praksis. Filosofien dreide seg om tenkning gjennom handling, eller «learning by doing» som pragmatisten John Dewey er kjent for. Men Arne fant også inspirasjon i Wienerkretsens måte å samtale på, deres saklighet og den vennlige stemningen under diskusjonene.

Også i Wien ble det tid til mye klatring. Her oppdaget Arne bolteklatringen, som han som førstemann brakte hjem til Norge i 1935. Det ble ikke noe studieopphold i England. Kanskje var det for få fjell der. I stedet gikk turen først til det som har vært hans fremste lærested: hytta hans Tvergastein, som sto ferdig 1505 meter over havet i 1937. Der har han tilbrakt til sammen nærmere 13 år av sitt liv. Utenlandsturen deretter gikk til Berkeley og USA for å studere atferden til rotteforskere som studerte atferden til rotter, en pragmatisk og empirisk meta-tilnærming Arne er blitt kjent for. I 1939 ble han tilbudt et professorat i filosofi ved Universitetet i Oslo, bare 27 år gammel!

I løpet av 30 aktive år som filosofiprofessor engasjerte Arne seg i fredsbevegelsen. Han deltok i motstandsbevegelsen under krigen og arbeidet etter krigen med forsoning av ofre og overgripere, før han for alvor begynte å skrive og forelese om Gandhis ikkevoldsfilosofi. Utover på 1960-tallet begynte hans engasjement for bekjempelsen av økokrisen å modnes, og i 1969, 57 år gammel, valgte han å gå av som professor. Begrunnelsen var at han ønsket å bruke mer tid på ting han gledet seg over og å vie seg til en filosofisk respons på økokrisen.

Dypøkologiens fremvekst

Om Arne Næss er dypøkologiens far, er amerikaneren Rachel Carson dypøkologiens mor. Carsons bok The Silent Spring fra 1962 startet, ifølge Arne, den internasjonale, langsiktige og dype økologiske bevegelsen. Boken viste på en saklig måte hvordan kjemikaliene i jordbruket ødela livsgrunnlaget som menneskene og andre levende vesener var avhengige av. Hun mente at en viktig årsak til økokrisen var at vi tenker og handler som om vi er adskilte, når vi i virkeligheten ikke er det. Skader vi naturen, skader vi oss selv. Hun satte ord på en voksende bevissthet verden over om sammenhengen mellom livsvilkårene på jorden og hvordan vi mennesker, spesielt i de rike landene, behandler den.

Økologien som vitenskap peker på konsekvensene av økt forurensning, avskoging, ødeleggelse av villmark, klimautslipp, innføring av nye arter og reduksjon av det biologiske mangfoldet. Arne var inspirert av økologien, men opplevde at som vitenskap forsøkte den å bli like objektiv og nøytral som andre naturvitenskaper. Derfor konkluderte han med at vi må gå fra økologi til økosofi, som fokuserer mer på verdier. Det er ikke nok å konstatere noe, man må også ta aktivt stilling og gjøre noe.

To yngre venner var viktige for Arnes øko-engasjement: Nils Faarlund og Sigmund Kvaløy (nå Setreng). Faarlund etablerte Norges Høgfjellskole i 1967 med undervisning i det rike friluftsliv med enkle midler og samfunnsendring med vekt på respekt for naturverdet. Kvaløy Setreng etablerte i 1969 Samarbeidsgruppene for natur- og miljøvern (med forkortelsen snm), en gruppe 68’ere som stilte spørsmålet: «Hvordan kan det ha seg at vi her ser et samfunn, avansert i organisasjon og teknologi, som tydeligvis bruker sine avanserte redskaper til å underminere sin egen eksistens?» De fant svaret i det de kalte «det avanserte konkurranse-industrielle systemet» (AKIS). De gikk til «angrep» på det kompliserte AKIS med ikkevoldelige, aksjonsorienterte og kollektivistiske midler under begrepsfanene «økofilosofi» og «økopolitikk», og søkte å fremme det komplekse og økologiske selvbergings- og livsnødvendighetssamfunnet.

Kvaløy og snm ble kastet ut i direkteaksjoner da myndighetene ga klarsignal til å bygge ut Mardølavassdraget, noe som ble innledningen til Mardøla-aksjonen. Gruppen gikk sammen med bønder i Eikesdalen og Eresfjord og boltet seg fast i fjellet og greide – til sin store forundring og overraskelse – å stoppe anleggsveien ved Sandgrovbotnen i noen uker. Det var den første direkteaksjonen i regi av økobevegelsen i Norge og en av de første internasjonalt som var tuftet på gandhistisk ikkevoldskampanjer og sivil ulydighet. De fikk enorm publisitet, med oppslag i Der Spiegel og i New York Times. I løpet av sommeren måtte de innse at slaget var tapt. De planla en siste aksjon og ringte til Arne for å få ham med. Arne kom sammen med kona Siri og datteren Lotte og ble båret bort sammen med de andre demonstrantene (se bildet bak på omslaget). Arne var en sterk inspirasjonskilde og støttespiller. Bildet av ham da han blir båret bort, kan stå som et symbol på det å knytte tanke og handling sammen og gjøre det med glede.

Selv om aksjonen endte med tap, var den en seier for en aksjonsform som senere ble praktisert i Norge, på steder i Nordmarka og senere i Alta, der slagordet «La elva leve!» kan bli stående som et uttrykk for dypøkologien i Norge.

Arne fant inspirasjon hos Sigmund, Nils og andre aksjonister i Norge og i utlandet da han i 1972 beskrev den dype, langsiktig økologisk bevegelsen. Dette til forskjell fra den «grunne økologiske bevegelsen». Et eksempel Arne ofte brukte var sur nedbør som tar livet av fjellvann. Et «grunt» tiltak var å kalke vann, men hvis man ikke gikk til kilden for forurensningen, ville det fort bli surt igjen. Et «dypt» tiltak ville være å fordype seg i årsaken til problemet, som ikke bare handlet om forurensende industri, men om hva som driver industrien til å forurense. En dyp tilnærming handler altså ikke bare om å kalke vann, aksjonere mot forurensningen og støtte grønn teknologi for å rense luften, men også om oss forbrukere og om hvordan samfunnet har utviklet seg.

Arne var i dialog med Sigmund og snm om begrepsfanen «økofilosofi», og mente at dette var noe man kunne studere på universitetet, uten å måtte utvikle sin personlige økologisk-orienterte filosofi. Han foreslo at gruppen erstattet sin personlige og aksjonsrettete tilnærming med «økosofi», som for ham var uttrykk for et personlig helhetssyn og en livsstil. Gruppen var uenig, og mente at situasjonen var såpass alvorlig at ingen kunne la være å ta stilling, selv ikke på universitetene. Dermed sirkulerte to begreper om så godt som den samme tilnærmingen, men i tråd med mangfoldet i den dypøkologiske bevegelsen.

Arne begynte tidlig på 70-tallet å utvikle sin personlige økosofi (Økosofi T), som vi ble kjent med i boken Økologi, samfunn og livsstil (1974). Her står «Selv-realisering» og gestaltontologien sentralt. Arne peker på at virkeligheten består av både en abstrakt og en konkret side. Han sier at vitenskapen, som påberoper seg å beskrive virkeligheten slik den er, bare beskriver virkelighetens abstrakte sider, mens virkelighetens konkrete innhold fremstår for oss gjennom direkte og spontane erfaringer. Det vil variere avhengig av hvem som erfarer, men det sier noe om virkelighetens mangfoldige gestaltkarakter, sier Arne.

Når Wergeland skriver: «Berøv ikke landskapet for dets smilende bekker», mener Arne det beskriver en spontan gestalterfaring. I øyeblikket «smiler» bekken, i neste er den «trist». Slik er virkelighetens konkrete innhold, relasjonelt og mangfoldig. Arne sier at i spontane møter oppheves distinksjonen mellom subjekt og objekt. Han oppfordrer oss til å åpne oss for hvordan virkeligheten kommer oss i møte, ikke som et «jeg–det», i Martin Bubers terminologi, men som et «jeg–du», både du og bekken som unike vesener.

Økobevegelsen i Norge hadde vanskeligere kår utover på 1980-tallet med jappetid, oljepenger og økt forbruk. På universitetet var Arne nokså alene om å tale dypøkologiens sak. En av grunnene var at tidlig på 1980-tallet ble hans dypøkologiske tanker for alvor internasjonalt kjent og Arne skrev det meste av sine dypøkologiske tekster på engelsk. Noen lyspunkter var det likevel. Erik Dammann startet folkeaksjonen Framtiden i våre hender på 1970-tallet, der også Arne var involvert. I 1984 initierte Dammann prosjektet Alternativ Framtid, Bellona ble stiftet i 1986 og Natur og Ungdom og andre organisasjoner gjennomførte mange gode direkteaksjoner.

Det ble en tydeligere sammenheng mellom lokale og globale forhold på 80-tallet, og kampen ble i sterkere grad rettet mot globaliseringen av økonomien og kulturen, og mot multinasjonale selskaper som misbrukte mennesker og natur i Den tredje verden. I Norge ble Arnes tanker popularisert utover på 1990-tallet, mye takket være tidsskriftet Flux som publiserte en rekke intervjuer med ham om økosofi og dypøkologi.

Internasjonalt var det flere positive utviklingstrekk på 1980-tallet sett fra et dypøkologisk perspektiv. I 1980 kom World Conservation Strategy og i 1982 FNs Charter for Nature, som konstaterte følgende: Every form of life is unique, warranting respect regardless of its worth to man, and, to accord other organisms such recognition, man must be guided by a moral code of action.

I USA utga to venner av Arne, Bill Devall og George Sessions, boken Deep Ecology: Living as if nature mattered (1985), noe som bidro til å popularisere dypøkologien i USA og i andre engelsktalende land. Det samme gjorde tidsskriftet Trumpeter: Journal of Ecosophy, stiftet av den kanadiske økosofen Alan Drengson. Dette har vært et viktig forum for Arne å publisere i. I 1989 kom Arnes bok Økologi, samfunn og livsstil ut på engelsk ved hjelp av David Rothenberg.

Fysikeren og filosofen Fritjof Capra, kjent for boken Fysikkens Tao (1985) og Vendepunktet (1986), sier i boken The Web of Life fra 1996 at dypøkologien er det paradigmet han så vokse frem tidlig på 1980-tallet. Jeg møtte Capra da jeg studerte i Berkeley, og ble imponert over hans engasjement i praktiske spørsmål, spesielt rettet mot skoler.

I flere land finnes det institutter for dypøkologi, befolket av praktikere, aksjonister og andre som søker å leve og fremme mer økologisk bærekraftige liv. Blant annet har Deep Ecology Foundation i San Francisco engasjert seg i den bioregionale bevegelsen i USA og i økologisk skogbruk.

I Norge har ordet «dypøkologi» siden 1990-tallet og frem til i dag dukket sporadisk opp i teoretiske og akademiske diskusjoner og har i mindre grad handlet om den praksisorienterte og aksjonsrettete økobevegelsen. Dette er trolig i ferd med å endre seg, noe vi vil komme tilbake til i etterordet.

Kritikk av dypøkologien

Arne har alltid ønsket velkommen kritikk av dypøkologien. Det ville vært urovekkende om alle bare nikket til det som ble sagt og påstått. Der alle tenker likt, tenkes ikke mye, fremholder han. Samtidig ønsker han at kritikken skal være saklig. Man skal blant annet gjengi motstanderens argumenter på en måte som motstanderen kjenner seg igjen i.

Her skal vi forsøke å belyse noe av det dypøkologien er blitt kritisert for å: 1) beskrive noen som «dype» og andre som «grunne», 2) være menneskefiendtlig, ved å si at alle vesener er like mye verdt, 3) være antikultur og anti-sivilisasjon ved å fremheve naturen som alles målestokk, 4) være elitistisk ved at bare de som har den rette økologiske innsikten skal styre landet, 5) være naturromantisk uten tanke på de menneskelige fremskrittene, 6) være for opptatt av villmark, spesielt i Den tredje verden, og for lite opptatt av lokalbefolkningen, 7) være for lite opptatt av å bekjempe sosial urett og fattigdom (sosialøkologien), og 8) for ikke å se hvordan økokrisen er tuftet i patriarkatet (økofeminismen).

Det er mye av denne kritikken Arne ikke kjenner seg igjen i. Det kan ha noe å gjøre med at den er rettet mot andre i den dypøkologiske bevegelsen. Spesielt har Sessions/Devall, Dave Foreman (grunnleggeren av Earth First!) og den australske filosofen Warwick Fox blitt utsatt for mye kritikk, men jeg vil her svare på kritikken ut fra hvordan jeg forstår Arnes dypøkologiske tilnærming.

Arne bruker adjektivet «dyp» om argumentasjonsdybde og dybden i årsaksforhold og i foreslåtte endringer, ikke om personer. At alt har egenverdi handler mer om en grunnholdning til at alt levende har sin plass i livsveven. Grunnleggende sett er ikke et tre verdt mer eller mindre i livet enn deg, men det betyr ikke at du sidestiller treet med mennesket. Ordet «egenverdi» kan derfor være uheldig. Arne bruker noen ganger «verdi i seg selv», en oppfatning av at levende vesener ikke bare har nytteverdi for menneskene. Det er som med menneskeverdet. At et menneske har egenverdi i kraft av å være menneske betyr ikke at det ikke også kan ha nytteverdi. At et tre har nytteverdi, betyr ikke at det ikke også kan ha egenverdi i kraft av å være levende, og Arne snakker om «levende» i en utvidet betydning – til også å inkludere landskap, elver, jorden (Gaia). Han snakker om å «utvide vår omsorg for andre levende vesener og fordype vår omsorg for menneskene». Det er ikke et enten/eller.

At Arne skulle forfekte anti-kultur eller anti-sivilisasjon finner jeg underlig, siden han har jobbet så mye med betydningen av det kulturelle mangfoldet i den dypøkologiske bevegelsen. En slik kritikk bunner kanskje også i en enten/eller-tenkning. Om du er for natur, betyr ikke det at du er imot menneske eller kultur. Man kunne stille det motsatte spørsmål: Hva ville mennesket, kulturen eller sivilisasjonen være uten naturen? Arne ser dette i sammenheng. At dypøkologien skulle være elitistisk finner jeg også vanskelig å forstå, siden Arne opponerer mot alt som er dogmatisk. Hans dypøkologiske tilnærming er så til de grader tuftet på mangfold og pluralisme, som vi skal se av tekstene i denne boken. Mitt inntrykk er også at Arne er positiv til menneskelige fremskritt, men ikke all menneskelig utvikling kan betegnes som fremskritt, for eksempel måten vi behandler andre levende vesener på. Arne mener ikke at naturen skal være målestokk for hva som er «rett» eller «galt», at man ikke skal gi hjelp til sulteofre eller bekjempe kreft fordi det er «naturens vei». Det er absurd.

Arne har vært opptatt av fattige lands mulighet til å definere sin egen utvikling under en global økonomi der de multinasjonale selskaper undergraver menneskerettigheter og natur. Denne utviklingen forsterker hans argument for at vi i de rike landene må redusere vår levestandard, ikke bare for å leve mer økologisk, men også for å utjevne forskjellene mellom fattige og rike i verden. Dette avhenger av at de vestlige multinasjonale selskapene som utnytter billig arbeidskraft og lavere miljøstandarder i Den tredje verden får mindre makt, noe Deep Ecology Foundation har arbeidet mye med. Den har også iverksatt et prosjekt i Chile for bevaring av naturen, nettopp for å forhindre at multinasjonale selskaper misbruker sin makt for å få lokalbefolkningen til å hugge tømmer og rydde til beiting i regnskogene for å tilfredsstille de rike landenes etterspørsel etter storfekjøtt. Prosjektet er ikke ment å stenge ute lokalbefolkningens tradisjonelle bruk av områdene, noe som har vist seg bærekraftig i generasjoner på generasjoner. Slike spørsmål om bærekraftig bruk og vern av natur og kultur er like aktuelt i vestlige land.

Om vi som er tilhengere av dypøkologien blir oppfattet som romantiske, tar jeg det som en kompliment. I Arnes tenkning er dypøkologien med vekt på spontane erfaringer (gestaltontologien) nærmere virkelighetens konkrete innhold enn vitenskapen. Om man ikke bare ser alt i et rosenrødt skjær, er det ikke noe galt i å være romantisk. Jeg opplever at det er positivt at folk blir glad i naturen og at de tar sine drømmer på alvor. Uansett hvor fanget vi er i en vanskelig hverdag, kan drømmene være en kraft til å gjøre det umulige mulig. Og uten at vi er glad i naturen, kan det være vanskelig å mobilisere krefter til å ta godt vare på den.

Kritikken fra sosialøkologien og økofeminismen fortjener litt mer omtale. Den første kritikken kommer fra blant andre Murray Bookchin, grunnlegger av «sosialøkologien», som på midten av 1980-tallet var svært krass i sin kritikk, rettet spesielt mot Dave Foreman (Earth First!) og Devall/Sessions. Foruten mange negative karakteristikker sier Bookchin at dypøkologien er mest opptatt av å endre kultur, livsstil, religion og filosofi, mens sosialøkologien fokuserer på de sosiale, politiske og økonomiske forholdene. Dette er et viktig poeng om et slikt skille ble forfektet av noen i den dypøkologiske bevegelsen, men jeg kjenner ingen som gjør det, heller ikke Arne. Han svarte på kritikken ved blant annet å vise til de økopolitiske aksjonene på 1970-tallet i Norge, som i Mardøla og Altavassdraget, og sa at han oppfatter dypøkologien som en form for økopolitikk og sosialøkologi. Igjen, det ene utelukker ikke det andre.

Den andre kritikken kommer fra en gruppe omtalt som økofeminister. Boken Death of Nature (1980) av Carolyn Merchant redegjør for hvordan adskillelsen og utnyttingen av naturen skyldes det mannsdominerte samfunnet. Økofeministene snakker ikke om antroposentrisme som et problem, men androsentrisme (mannssentrering). Kvinner har vært undertrykt og forhindret fra å delta i samfunnsutviklingen gjennom tidene. Kampen mot systemet som forårsaker økokrisen, er en kamp mot patriarkatet. Arne innrømmer at han ikke fullt og helt har tatt innover seg det økofeministiske perspektivet, men at han nå føler seg som «økofeminist» og håper flere vil bli det.

Dypøkologien inn i fremtiden

Økokrisen er mer enn klimakrisen. Likevel er det klimakrisen som har fått mange til å åpne øynene for alvoret i situasjonen for kloden fremover, blant annet gjennom Nobels fredspris til Al Gore og FNs klimapanel i 2007. Når verdens ledende politikere stort sett sier seg enige om at vi ikke kan fortsette som før, bør vi føle uro og engasjere oss. Opphavsmannen til Gaia-teorien, James Lovelock, sier at det nå er for sent å gjøre noe med klodens oppvarming, bortsett fra å forberede oss på krisen som kommer. Han sier at milliarder av menneskeliv kan være truet, og om vi ikke iverksetter tiltak straks, kan vi risikere at det ikke bare er den menneskelige sivilisasjon som trues, men selve livsgrunnlaget på kloden.

Det er som om vi befinner oss i en båt som er truffet av et isfjell. Noen forsøker å reparere hullet, andre roper at retningen på båten må legges om, ellers treffer vi nye isfjell, mens andre igjen tar det med ro og sier: Slapp av, skuta kan ikke synke!

I situasjonen som har oppstått, argumenterer noen med det Arne kaller en «grunn økologisk tilnærming», at teknologien og markedet for kjøp og salg av klimakvoter blir løsningen uten at vi trenger å redusere levestandarden i de rike landene. Får vi bare klimavennlige biler, kan vi kjøre som før. Det har ført til at matjord blir brukt til å produsere drivstoff, noe som igjen har bidratt til at prisene på mat har gått til værs og kastet mange av verdens fattige inn i økonomisk krise og sult. Situasjonen er prekær, og vi vil kunne oppleve millioner på millioner på flukt fra uholdbare situasjoner. Det kan igjen lede til økte konflikter, kriger og diskriminering, der de rike landene sitter med makten.

En dypøkologisk tilnærming søker å inspirere til endring i vår væremåte, både hvordan vi tenker og hva vi gjør mot våre medmennesker og medskapninger og mot kloden i sin helhet. Gaia-vitenskapsmannen og tilhenger av dypøkologien, Stephan Harding fra Schumacher College i England, beskriver den dypøkologiske tilnærmingen som: 1) dyp erfaring, 2) dyp spørring og 3) dyp forpliktelse. Dype erfaringer tenner en gnist i oss, mens dyp spørring kan utvikle en bevissthet om hvordan vi er innenfor naturen (Gaia), noe som kan tenne en flamme i oss og utvikles til en ild – «ildsjeler» som er dypt forpliktet overfor saken. En forutsetning for dyp forpliktelse synes å være dyp erfaring. Vi kunne legge til «dyp glede», som vi kan oppleve ved et inderlig engasjement. Arne sier at endringer i en positiv retning, med mer internasjonal solidaritet, økt sosial rettferd og økologisk bærekraft, vil være en gledens vei. Han sier at selv om vi trenger bedre lover og regler, er det viktig å fokusere på den dype gleden. Frykten vil bare føre til at vi søker å unngå problemene i det lange løp. Arne tror ikke at fremtiden vil bli akkurat slik Lovelock beskriver den, men han utelukker det ikke. Det avhenger derimot av hva du og jeg gjør med det – i dag.


«Jeg har tydeligvis hørt hjemme et sted med sterk vind fra mange retninger. I slikt vær er det vanskelig å stå helt stille.»

Arne Næss

